Ruotsalainen Mariette Lindstein menetti elämästään 25 vuotta skientologialle. Hän eteni kultin korkeimmalle tasolle – ja lopulta pakeni.

Huomiota herättävän seksikkäästi pukeutuneet nuoret naiset houkuttelevat minua osastolleen Lontoon kirjamessuilla Olympia-messukeskuksessa. L. Ron Hubbardin teoksia esittelevän osaston seinillä on vauhdikkaita kuvia avaruusaluksista ja kaukaisista galakseista.

Yksi neitosista kumartuu puoleeni, kaula-aukko on todella antava. Hän kysyy, haluanko ottaa kirjoja mukaani, ilmaiseksi tietenkin.

Vaatii keskittymistä, että onnistun katsomaan häntä silmiin.

– Tuo on oikein tyypillistä skientologeille, naurahtaa Mariette Lindstein toimittajan vuosien takaiseen kohtaamiseen skientologikirkon kanssa.

– Kun lähetimme ihmisiä hankkimaan uusia jäseniä, rekrytoijat olivat aina nuoria ja kauniita. Tarkoitus pyhitti keinot, mehän teimme maailman tärkeintä asiaa.

Skientologia vei ruotsalaiselta pikkupaikkakunnalta kotoisin olevan Lindsteinin elämästä 25 vuotta. Sinä aikana hän eteni kirkon hierarkiassa kaikkein korkeimmalle tasolle.

Kunnes silmät aukesivat, ja hän pakeni.

Skientologien kirkko New Yorkissa. Liike itse väittää, että sillä on miljoonia jäseniä, mutta se lienee liioittelua. AOP

Kultti valitsee sinut

Lindstein oli 19-vuotias tuore ylioppilas, kun hän vuonna 1977 tutustui skientologiaan silloisen poikaystävänsä kautta.

– Hän oli innostunut, vei minutkin mukaan luennoille, pisti lukemaan kirjoja.

Lindsteinilla on selvä näkemys siitä, millaiset ihmiset joutuvat kulttien pauloihin.

– On suuri väärinkäsitys, että he olisivat sisäänpäin kääntyneitä luusereita, joilla on huono itsetunto. Asia on juuri päinvastoin. Kultteihin lankeavat menestyneet, ulospäin suuntautuneet ihmiset. Mutta he ovat jollain tavalla tyytymättömiä olosuhteisiinsa ja maailman tilaan, eivät löydä omaa paikkaansa, sanoo Lindstein.

Kultteihin lankeavat menestyneet, ulospäin suuntautuneet ihmiset.

– Itse olin luokkani paras oppilas ja menevää sorttia. En halunnut silloin tavallisia asioita, mennä naimisiin, saada lapsia ja asua rivitalossa. Etsin suuntaa elämälleni.

– Kultti valitsi minut, en minä kulttia. He ovat todella taitavia löytämään potentiaalisia jäseniä. Minua kosiskeltiin 1,5 vuotta, ennen kuin liityin jäseneksi.

L. Ron Hubbard esittelee E-mittaria, jota skientologit käyttävät henkisen tilan selvittämiseen. Kuva on vuodelta 1981. Zumawire/MVPhotos

Paikka valittujen joukossa

Asiat etenivät nopeasti. Lindstein aloitti työt Malmön skientologikirkossa. Hän meni naimisiin kirkon ruotsalaisen johtajan kanssa, ja he saivat lapsen. Perhe kutsuttiin pian skientologien päämajaan Gold Baseen lähelle Los Angelesia.

– Lähteminen oli itsestäänselvyys. Meille luvattiin paikka valittujen joukossa.

– Kulteista ajatellaan usein, että niillä on synkkä talo metsän keskellä ja johtajina on epämiellyttäviä miehiä, joilla on pitkä parta. Se ei ollut yhtään sellaista. Päämaja oli ihana paikka, kaunis iso alue, useita uima-altaita, urheilukenttiä. Julkkiksia tuli ja meni koko ajan. Se oli kuin paratiisi.

Päämaja oli ihana paikka, kaunis iso alue, useita uima-altaita, urheilukenttiä. Julkkiksia tuli ja meni koko ajan. Se oli kuin paratiisi.

Tom Cruise puhumassa skientologikirkossa Madridissa. AOP

Skientologia on tosiaan erityisen tunnettu julkkisjäsenistään. Heitä ovat muun muassa John Travolta ja Tom Cruise.

– Tapasin heidät usein. Travolta on yksi mukavimmista ihmisistä, jonka tiedän. Mutta Cruise oli erilainen, hän oli hyvin fanaattinen uskossaan, kertoo Lindstein.

Cruise ja skientologeja L. Ron Hubbardin kuoleman jälkeen johtanut David Miscavige ovat hyviä ystäviä. Miscavige oli muun muassa bestmanina Tom Cruisen avioituessa Katie Holmesin kanssa vuonna 2006.

– Julkkiksille oli Gold Basessa omat asuinalueensa. Joskus he olivat viikkoja, joskus vain päivän. Tom Cruise oli hyvin samanlainen kuin johtajamme. He ovat saman ikäisiä, kumpikin komeita poikia. Ulospäin he ovat todella ystävällisiä, mutta voivat muuttua hirviöiksi hetkessä, Lindstein kertoo oman kokemuksensa.

Nousi johtoryhmään

Lindstein ylennettiin nopeasti skientologien johtoryhmän Sea Orgin jäseneksi. Hän oli 25-vuotias, John-poika kaksivuotias. Gold Basessa lapset erotettiin vanhemmistaan: lapsille oli oma leirinsä päämajan ulkopuolella.

– Sain tavata poikaani aluksi viikonloppuisin, sitten harvemmin. Minulle vakuutettiin, että ero lapsesta oli hänen parhaakseen.

Minulle vakuutettiin, että ero lapsesta oli hänen parhaakseen.

Vuonna 1992 Lindstein ylennettiin Religious Technology Centeriin. Se oli Miscavigen lähin piiri, vallan huippu. Aviomies lähetettiin työskentelemään New Yorkiin. Myöhemmin he erosivat.

Miscavigen suuruudenhulluus vain kasvoi. Skientologien uutena tavoitteena oli maailman valloitus: 10 vuoden kuluessa skientologit johtaisivat koko planeettaa ja Sea Orgin jäsenet istuisivat eri maiden hallituksissa.

– Siinä vaiheessa aloin kyseenalaistaa asioita. Huomasin, että valehtelimme koko ajan muun muassa tiedotusvälineille. Selitin sen itselleni niin, että joskus pitää valehdella, koska teemme niin tärkeitä asioita.

– Mutta sydämeni sanoi, että tämä ei ole oikein.

Skientologien vastainen mielenosoitus. Kultin opin mukaan avaruustyranni Xenu tuhosi ihmisten kehot ja sotki mielet miljoonia vuosia sitten. Zumawire/MVPhotos

LUE MYÖS Skientologian perusti tieteiskirjailija L. Ron Hubbard Yhdysvalloissa 1950-luvun alussa. Opin mukaan ihminen on henkiolento thetan, joka on elänyt useita kertoja aikaisemminkin. Yleisin käännytyskeino on persoonallisuustesti, jonka voi tehdä ilmaiseksi. Siitä eteenpäin materiaalin hinta nousee tasaisesti, jopa kymmeniin tuhansiin euroihin. Oppi perustuu henkisen kehityksen tasoihin. Ylemmillä tasoilla voi ymmärtää muun muassa sen, miten ihmiset päättyivät maapallolle kymmeniä miljoonia vuosia sitten, kun avaruustyranni Xenu huijasi heitä. L. Ron Hubbardin kuoltua vuonna 1986 kultin johtoon nousi 26-vuotias David Miscavige, joka on tehtävässä edelleen. Skientologien määrästä ei ole olemassa tarkkaa tietoa. Suomessa 1990-luvulla kolme presidentin turvamiestä erotettiin tehtävistään skientologiyhteyksiensä vuoksi.

Aseistetut vartijat

Aluksi Gold Basen työntekijät saivat mennä ulos, mutta rajoitukset tiukkenivat vähitellen. Päämajassa oli aseistetut vartijat ja aluetta ympäröivät piikkilanka-aidat. Aitoja perusteltiin sillä, että ulkopuolisia ei haluttu leirille.

– Yhtenä päivänä kävellessäni huomasin, että piikkilangat aitojen päällä kaartuivat sisäänpäin. Niiden tarkoitus oli estää meitä pakenemasta, kertoo Lindstein.

Viimeinen niitti oli se, kun hän näki johtajan lyövän erästä työtoveriaan.

– Olin ollut totaalisen aivopesty, mutta se hävisi minuutissa. Päätin, että minun täytyy päästä pois.

Kesti vielä vuosia, ennen kuin se onnistui.

– Pakoa yrittäneet, mutta kiinni jääneet ihmiset joutuivat ympärivuorokautiseen tarkkailuun. Ajattelin, että paon pitää onnistua kerralla. Olin kärsivällinen.

Henkisistä ongelmista kärsineet työntekijät siirrettiin pois Gold Basesta leirille lähemmäs Los Angelesia. Syynä oli se, että poliisia ei haluttu missään nimessä päämajaan, jos joku esimerkiksi olisi vahingoittanut itseään.

– Aloin näytellä hullua.

David Miscavige L. Ron Hubbardin kirjoituksille omistetussa kirjastossa Los Angelesissa. Hänen takanaan näkyy kultin perustajan kuva. Zumawire/MVPhotos

Siirto uudelle leirille

Se onnistui. Lindstein siirrettiin uudelle leirille. Sielläkin oli aseistetut vartijat, mutta ei aitoja. Lindstein opetteli ulkoa ohi ajavien bussien aikataulut.

Eräänä päivänä Lindstein ryntäsi linja-autoon tietämättä minne se on menossa. Bussi suuntasi South Centraliin, pahamaineiselle mustien asuinalueelle.

– Ajattelin, että se on hyvä, sieltä minua ei osata etsiä.

Halvassa motellissa puhelin ei toiminut. Lindstein otti riskin ja käveli läheiseen kulmakauppaan. Ystävällinen myyjä antoi hänen käyttää kännykkäänsä.

– Hänen piti näyttää minulle, miten se toimii. En ollut koskaan aikaisemmin nähnyt kännykkää.

Hänen piti näyttää minulle, miten se toimii. En ollut koskaan aikaisemmin nähnyt kännykkää.

Lindstein soitti ainoaan numeroon, jonka tiesi. Se oli Dan Koon, joka oli paennut aikaisemmin skientologeista. Koon tuli hakemaan hänet turvaan.

– Myöhemmin kuulin, että sata ihmistä oli etsinyt minua Los Angelesin hotelleista.

Lindstein oli 46-vuotias, helpottunut mutta hämillään.

John Travolta Taistelukenttä Maa -elokuvan ensi-illassa. Elokuva perustuu L. Ron Hubbardin romaaniin Battlefield Earth. AOP

Muutto Ruotsiin

Koon ja Lindstein löysivät toisensa, menivät naimisiin ja muuttivat Ruotsiin. Lindstein on kirjoittanut kokemuksistaan kolme kirjaa, joista kaksi, Ehdoton valta ja Tuomiopäivä on suomennettu (Atena kustannus).

Skientologit valvovat Lindsteinia edelleen.

– Kun osallistun kirjamessuille, minua kuvataan lähietäisyydeltä. Tietokoneeseeni hakkeroiduttiin. Minusta tehtiin internetiin valesivuja, joissa oli kauheita valokuvia.

– Koska olin korkealla järjestön hierarkiassa, tiesin, että näin tulee tapahtumaan, joten olen osannut varautua siihen.

– Olin yksi järjestön johtajista ja tein pahoja asioita, joita kadun. Nyt yritän käyttää aikani niin, että varoitan muita ihmisiä kulttien vaaroista.

Lindsteinin poika pääsi tahollaan myös pakenemaan kultista. Hän asuu nykyään Los Angelesissa, ja Lindsteinilla on kaksi lastenlasta.

Juttu julkaistu ensimmäisen kerran 30.9.2019.